پاکستان د هند نيولی پايلټ سبا خوشی کوي، عمران خان 
د پاکستان وزیراعظم عمران خان وايي د هند نيولی  شوی پايلټ سبا د جمعې په ورځ خوشی کوي، پاکستان پرون د زیارت، پنجشنبې په ورځ د هند د پايلټ نيولو دعوه کړې او پاکستان يې ويډيو په رسنيو ښکاره کړې وه.
پاکستان پرون ويلي ؤ د هند دوه جنګي الوتکې يې نسکورې کړي او يو هندي پايلټ يې نيولی دی. او هند ادعا کړې وه د پاکستان يوه الوتکه يې نسکوره کړې او د خپلې الوتکې د لاسه ورکولو پخلی يې کړی ؤ. هند ويلي يو پايلټ يې بې درکه شوي او د پاکستان لخوا د پايلټ د ادعا په اړوند يې ويلي ؤ د رښتياؤ مالومولو هڅه کوي. د هند سره د تازه تاؤ تریخوالي رامنځته کېدو وروسته د پاکستان د پارلیمان شريکه غونډه رابلل شوې او د قامي اسمبلۍ سپيکر اسد قېصر وايي دا غونډه به سبا د جمعې په ورځ هم روانه وي. شريکې غونډې ته په وېنا کې عمران خان د هندي پايلټ د خوشي کولو اعلان وکړو او وي يې ويل د پلوامه د بريد په اړوند د هند اسناد نن راورسېدل، که هند وړاندې اسناد ورکړی وی او پاکستان يې په اساس عمليات نه وی کړی د هغې وروسته به بيا نورې خبرې کېدې. د نوموړي په وېنا د دواړو هېوادونو ترمنځ دا ټوله مسله د کشمير په اړوند ده د هندوستان اوسېدونکي بايد دا پوښتنه راولاړه کړي چې په کشمير کې کوم ډول ظلم او تشدد روان دی. هغه وویل هند په داسې وخت کې په پاکستان يرغل وکړو چې په لومړي ځل ښکاري چې د خبرو د لارې په افغانستان کې سوله راشي او پاکستان د هغې ملاتړ کوي. هغه زیاته کړه هند ته ويل غواړي چې د دې روانو حالاتو نه مخکې لاړ نه شي او که ځي پاکستان به ورته ځواب ورکوي، خو دې دواړو هېوادونو ته د جګړې سوچ هم نه دی پکار ځکه چې اېټمي هېوادونه دي. عمران خان وويل، پاکستان امن غواړي او هغه پرون د هند د وزیراعظم سره د خبرو کولو هڅه کړې او هغه د نورو هېوادونو د مشرانو سره هم خبره کوي. نوموړي په نړيواله ورورولۍ غږ وکړو چې د دواړو هېوادونو ترمنځ په تاؤ تريخوالي کمولو کې خپل رول ولوبوي.